Tarybos direktyva 2001/111/EB
2001 m. gruodžio 20 d.
dėl kai kurių žmonėms vartoti skirto cukraus rūšių
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Atsižvelgiant į 1992 m. gruodžio 11-12 dienomis Edinburge vykusio Europos Vadovų Tarybos susitikimo išvadas, patvirtintas 1993 m. gruodžio 10-11 dienomis Briuselyje vykusio Europos Vadovų Tarybos susitikimo išvadomis, kai kurios maisto produktams skirtos vertikaliosios direktyvos turėtų būti supaprastintos atsižvelgiant tik į esminius reikalavimus, kuriuos turi atitikti jose nurodyti produktai, kad galėtų laisvai judėti vidaus rinkoje.
(2) 1973 m. gruodžio 11 d. Tarybos direktyvą 73/437/EEB dėl valstybių narių įstatymų, skirtų kai kurių rūšių maistiniam cukrui, suderinimo [4], pateisino tas faktas, kad tam tikrų rūšių cukrui skirtų nacionalinių įstatymų skirtumai gali sukurti nesąžiningos konkurencijos sąlygas bei klaidinti vartotojus ir kartu tiesiogiai paveikti bendrosios rinkos sukūrimą ir veiklą.
(3) Dėl to Direktyva 73/437/EEB buvo skirta išdėstyti minimų produktų apibrėžimus ir bendrąsias taisykles dėl produktų gamybos charakteristikų, pakavimo bei ženklinimo siekiant užtikrinti jų laisvą judėjimą.
(4) Komisija ketina kuo greičiau ir jokiu būdu ne vėliau kaip iki 2000 m. liepos 1 d. pasiūlyti, kad į 1980 m. sausio 15 d. Tarybos direktyvą 80/232/EEB dėl valstybių narių įstatymų, susijusių su leidžiamomis tam tikrų fasuotų produktų vardinių kiekių ir vardinių tūrių skalėmis, suderinimo [5] būtų įtrauktas produktų, kuriems taikoma ši direktyva, vardinių svorių diapazonas.
(5) Direktyva 73/437/EEB turėtų būti taip pertvarkyta, kad taisyklės, reglamentuojančios tam tikrų rūšių žmonėms vartoti skirtam cukrui taikytinas gamybos ir realizavimo sąlygas, būtų prieinamesnės, be to, dar suderintos su maisto produktams skirtais Bendrijos bendraisiais teisės aktais, ypač susijusiais su ženklinimu, dažiosiomis medžiagomis ir kitais leistinais priedais, ekstrahavimo tirpikliais ir analizės metodais.
(6) Europos Parlamento ir Tarybos direktyvoje 2000/13/EB [6] nustatytos bendrosios maisto ženklinimo taisyklės turėtų būti taikomos atsižvelgiant į tam tikras sąlygas.
(7) Vadovaudamosi Sutarties 5 straipsnyje nustatytais subsidiarumo ir proporcingumo principais, valstybės narės negali galutinai įgyvendinti tikslo nustatyti minimų produktų bendruosius apibrėžimus bei taisykles ir suderinti šias nuostatas su maisto produktams skirtais Bendrijos bendraisiais teisės aktais, todėl dėl šios direktyvos pobūdžio tai gali lengviau padaryti Bendrija. Ši direktyva nenumato daugiau, negu būtina minėtam tikslui pasiekti.
(8) Šiai direktyvai įgyvendinti būtinas priemones reikia priimti remiantis 1999 m. birželio 28 d. Tarybos sprendimu 1999/468/EB, nustatančiu Komisijai suteiktos įgyvendinimo teisės vykdymo tvarką [7].
(9) Siekdamos išvengti naujų kliūčių laisvam judėjimui, valstybės narės turėtų susilaikyti ir nepriimti reglamentuojamiems produktams skirtų nacionalinių nuostatų, kurios nėra numatytos šioje direktyvoje,
PRIĖMĖ ŠIĄ DIREKTYVĄ:
1 straipsnis
Ši direktyva yra taikoma priedo A dalyje apibrėžtiems produktams.
Tačiau ši direktyva nėra taikoma priedo A dalyje apibrėžtiems šiems tokio pavidalo produktams: glajams, cukraus ledinukams, gabaliniam cukrui.
2 straipsnis
Direktyva 2000/13/EB yra taikoma šio priedo A dalyje apibūdintiems produktams atsižvelgiant į šias sąlygas ir leidžiančias nukrypti nuostatas:
1. Nepažeidžiant toliau nurodyto 5 punkto nuostatų, priedo A dalyje pateikti produktų pavadinimai yra taikomi tik ten pat nurodytiems produktams ir vartojami prekyboje tiems produktams pažymėti.
2. Priedo A dalies 2 punkte nurodytas produkto pavadinimas gali būti vartojamas ir jo 3 punkte nurodytam produktui pažymėti.
Tačiau,
- priedo A dalyje apibūdintiems produktams be privalomo produkto pavadinimo gali būti nustatyti dažniausiai įvairiose valstybėse narėse vartojami apibrėžiamieji terminai,
- produktų pavadinimai taip pat gali būti vartojami produktų pavadinimuose, tradiciškai pažyminčiuose kitus produktus,
jei tokie pavadinimai neklaidina vartotojo.
2. Jei fasuotas produktas sveria mažiau kaip 20 g, nebūtina nurodyti etiketėje jo grynojo svorio.
3. Etiketėje nurodomas cukraus tirpalo, invertuoto cukraus ir invertuoto cukraus sirupo sausosios medžiagos bei invertuoto cukraus kiekis.
4. Invertuoto cukraus sirupo, kurio tirpale yra kristalų, etiketėje nurodomas apibrėžiamasis terminas "kristalinis".
5. Jei priedo A dalies 7 bei 8 punkte nurodytuose produktuose fruktozė sudaro daugiau kaip 5 % sausosios medžiagos, etiketėje nurodomi šie minėtų produktų ir jų, kaip sudedamųjų dalių, pavadinimai: "gliukozės-fruktozės sirupas" arba "fruktozės-gliukozės sirupas" ir "sausas gliukozės-fruktozės sirupas" arba "sausas fruktozės-gliukozės sirupas", atsižvelgiant į tai, kurio komponento - gliukozės ar fruktozės yra daugiau.
3 straipsnis
Priede apibrėžtiems produktams valstybės narės nepriima jokių nacionalinių nuostatų, kurios nėra numatytos šioje direktyvoje.
4 straipsnis
Remiantis 5 straipsnio 2 dalyje nustatyta administravimo tvarka, priimamos šios direktyvos įgyvendinimui būtinos priemonės, susijusios su:
- šios direktyvos suderinimu su maisto produktams skirtais Bendrijos bendraisiais teisės aktais,
- prisitaikymu prie technikos laimėjimų.
5 straipsnis
1. Komisijai padeda Sprendimo 69/414/EEB [8] 1 straipsniu įkurtas Maisto produktų nuolatinis komitetas (toliau - Komitetas).
2. Darant nuorodą į šią straipsnio dalį, taikomi Sprendimo 1999/468/EB 5 ir 7 straipsniai.
Sprendimo 1999/468/EB 5 straipsnio 6 dalyje nustatytas laikotarpis yra trys mėnesiai.
3. Komitetas priima savo darbo tvarkos taisykles.
6 straipsnis
Direktyva 73/437/EEB šia direktyva yra panaikinama nuo 2003 m. liepos 12 d.
Nuorodos į panaikintą direktyvą laikomos nuorodomis į šią direktyvą.
7 straipsnis
Valstybės narės priima įstatymus ir kitus teisės aktus, kurie, įsigalioję iki 2003 m. liepos 12d., įgyvendina šią direktyvą. Apie tai jos nedelsdamos praneša Komisijai.
Priemonės taikomos taip, kad:
- nuo 2003 m. liepos 12 d. būtų leidžiama parduoti priedo A dalyje apibrėžtus produktus, jei jie atitinka šioje direktyvoje nustatytus apibrėžimus bei taisykles,
- nuo 2004 m. liepos 12 d. būtų uždrausta parduoti šios direktyvos neatitinkančius produktus.
Tačiau leidžiama parduoti šios direktyvos neatitinkančius produktus, paženklintus iki 2004 m. liepos 12 d. remiantis Direktyva 73/437/EEB, kol baigsis jų atsargos.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
8 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
9 straipsnis
Ši direktyva skirta valstybėms narėms.
Priimta Briuselyje, 2001 m. gruodžio 20 d.